text: Bretsk universitet eru fíggjarliga bundin av útlendskum lesandi
text: #000001
text: At undirvísa bretsk lesandi er ein undirskotsvinna, og bretsk universitet líta tí í ov stóran mun á lestrargjøld hjá útlendskum lesandi, sigur ein frágreiðing frá bretska yvirhúsinum
text: #000002
text: Ein nevndarfrágreiðing frá einari nevnd í bretska yvirhúsinum hevur gjørt greitt, at bretsk universitet eru ov bundin at peningi frá útlendskum lesandi, og at hvørki stjórnin ella bretski eftirlitsmyndugleikin fyri universitet, The Office for Studends, ger nóg nógv fyri verja móti einari komandi kreppu í bretska universitetsskipanini.
text: #000003
text: Office for Students gjørdist bretskur eftirlitsmyndugleiki fyri universitet í 2018 og hevur eftirlit við 425 universitetum og øðrum hægri lærustovnum í Stórabretlandi, og skal millum annað tryggja, at universitetini veita nóg góða tænastu til síni lesandi.
text: #000004
text: Men frágreiðingin frá bretska yvirhúsinum vil vera við, at Office for Students hevur ikki givið sær far um, at bretska univsersitetsskipanin alsamt gerst meira bundin at lestrargjøldum frá útlendskum lesandi.
text: #000005
text: Lestrargjaldið fyri bretsk lesandi varð fastfryst í 2018 og hevur síðani havt eitt hámark á júst yvir 9.000 pund um árið, og samstundis hava bretsku universitetini mist granskingarinntøkur frá ES, eftir at landið tók seg úr evropeiska samstarvinum.
text: #000006
text: Men fastfrystingin av lestrargjøldum hjá bretskum lesandi hevur havt við sær, at bretsk universitet hava undirskot av bretskum lesandi, og at tey tí eru bundin av hægru lestrargjøldunum hjá útlendskum lesandi, sigur frágreiðingin.
text: #000007
text: Í 2017-18 vóru 469.000 útlendsk lesandi í Stórabretlandi, men í 2021-22 var hetta talið vaksið heilt upp í 680.000. Og sambært hagtølunum frá Office for Students vóru 22 prosent teirra úr Kina.
text: #000008
text: Hóast atfinningarnar frá bretska yvirhúsinum vil Office for Students vera við, at átøk eru gjørd í sambandi við fleiri av atfinningunum, ið frágreiðingin kemur við. Office for Students vil millum annað vera við, at 23 av lestrarstovnunum við flest lesandi úr Kina hava fingið boð um at gera ætlanir fyri, hvussu farast skal fram, um talið á lesandi úr Kina brádliga fellir.
text: #000009